ANC stel feitesending aan oor Oos-Kaapse verkiesing | Netwerk24
ANC stel feitesending aan oor Oos-Kaapse verkiesing
Deur Roslyn Klaasen 14 November 2017 19:35
Oscar Mabuyane is nog in die ANC se provinsiale voorsitterstoel. Foto: Argief
’n Span van sewe lede van die ANC gaan binnekort terugkeer na die Oos-Kaap op ’n feitesending oor die provinsiale verkiesing in Oktober.
Die ANC se Oos-Kaapse konferensie het op ’n chaos uitgeloop weens die tweestryd tussen Phumulo Masualle, premier, en Oscar Mabuyane, sekretaris, wat Masualle om die voorsitterstoel uitgedaag het.
Mabuyane het die stryd gewen.
Die hof het ’n aansoek om die ANC se verkiesingskonferensie in die Oos-Kaap ongeldig te verklaar, met koste van die hand gewys.
In ’n verklaring ná die nasionale uitvoerende komitee (NUK) se afgelope spesiale vergadering sê Gwede Mantashe, die ANC se sekretaris-generaal, die NUK het besluit om ’n appèlpaneel in die Oos-Kaap aan te stel. Dit bestaan uit vier NUK-lede ondersteun deur drie tegniese assistente.
“Die vier NUK-lede is Sbu Ndebele (voorsitter), Rejoice Mabudafhasi, Joyce Moloi-Moropa en Sdumo Dlamini.”
Die NUK is ondubbelsinnig oor die noodsaaklikheid om te verseker dat alle voorvalle wat plaasgevind het, spoedig ondersoek sal word.
Mantashe sê die NUK het lank oor die Oos-Kaap se agtste provinsiale konferensie nagedink.
“Een van die kwelpunte oor die konferensie was die geweld wat gelei het tot beserings.
“Die NUK veroordeel geweld, dreigemente en vernietiging van eiendom ten sterkste. Hierdie optrede is teenstrydig met die ANC-tradisie, -waardes en -kultuur.”
Volgens Mantashe is ernstige aantygings ook gemaak van ’n vooropgestelde plan om die konferensie te laat misluk. “Die NUK is ondubbelsinnig oor die noodsaaklikheid om te verseker dat alle voorvalle wat plaasgevind het, spoedig ondersoek sal word.
“Dit sluit in die identifisering van hulle wat verantwoordelik is vir die aanhitsing van geweld. Die NUK veroordeel die gebruik van geweld as ’n manier om enige benoeming of verkiesing tot elke prys te wen.”
Die span sal ná sy ondersoek aanbevelings oor die toekoms van die nuwe provinsiale uitvoerende komitee aan die NUK maak.
Meer oor: Phumulo Masualle | Gwede ­Mantashe | Oscar Mabuyane | Oos-Kaap | Anc | Verkiesing | Politiek
Premier beloof water vir Oos-Kaap
‘Mense soek verandering, nie gonswoorde’